Leerder geskors ná hy onnie met vuiste takel | Maroela Media
Leerder geskors ná hy onnie met vuiste takel
'n Hoërskoolleerling is geskors nadat hy 'n onderwyser met die vuiste bygedam het en die voorval op video vasgelê is.
Die KwaZulu-Natalse departement van onderwys het gesê die leerder is geskors hangende 'n dissiplinêre verhoor wat binne die volgende vyf dae sal plaasvind.
Die voorval het by die Luthayi High School in Hammarsdale naby Pinetown plaasgevind. Die video wat op sosiale media versprei is, wys hoe 'n leerder 'n ouer man met die vuiste bydam.
Die onderwyser stoot die leerder weg en trek hom aan sy klere voor die leerder hom nog 'n paar keer bydam. Die onderwyser en leerder word dan deur 'n ander leerder van mekaar getrek.
Kwazi Mshengu, provinsiale LUR vir onderwys, het die leerder se skorsing verwelkom en benadruk daar sal streng opgetree word teen enige vorm van geweld, hetsy teen 'n leerder of teen 'n onderwyser. "Die skoolstelsel het dissiplinêre maatreëls in plek en hiervolgens sal op die gepaste straf besluit word."
Die departement sal die saak monitor en die nodige bystand aan die onderwyser verleen. "Daar sal ook spesiale reëlings getref word om vir die leerder die geleentheid te gee om sy eksamens, wat reeds begin het, af te handel."
IOL berig intussen die onderwyser het Sondag aanklagte van aanranding teen die leerder by die polisie aanhangig gemaak.